<classify> WAPANGAJI wa nyumba za Shirika la Nyumba Tanzania NHC, walioingizwa katika nyumba hizo kiujanja na watu wasiokuwa na madaraka nazo kwa malipo makubwa ya fedha, wametakiwa kujisalimisha katika ofi si za NHC, ambapo serikali itawarejeshea fedha zao walizolanguliwa.Hayo yamebainishwa na Waziri wa Ardhi, Nyumba na Maendeleo ya Makazi, William Lukuvi pichani wakati akihojiwa kwenye kipindi cha Dakika 45 kinachorushwa na Kituo cha Televisheni cha ITV, ambapo pia aligusia mchakato wa uhakiki wapangaji wa NHC, unaoendelea nchi nzima.Lukuvi alisema wapo wapangaji, walioingizwa katika nyumba za NHC na wapangaji wenzao, kwa kutozwa fedha, ambapo wapo waliolipa hadi Sh milioni 20. Alisema baada ya kulipishwa fedha hizo, wamekuwa ndio wapangaji rasmi wa NHC, lakini taarifa zao za upangaji, hazipo katika ofisi za NHC.Wengine wamepishwa kuishi katika nyumba hizo na kodi wanaendelea kuwalipa wale waliowapisha, huku shirika likilipwa kidogo. Alisema hao wote, wanapaswa kuwasilisha taarifa zao katika ofisi za NHC.Kwa waliolipishwa mamilioni ya fedha ili waingie kuishi moja kwa moja, watarejeshewa fedha hizo na serikali. Aliahidi kuwa kwa kuwa yeye ni Waziri mwenye dhamana, atawafuatilia waliowalangua fedha wapangaji hao na kuwabana warejeshe fedha na kuingizwa serikalini.Alisema Kitu kikubwa ambacho waliopangishwa kwa kulipishwa fedha wanapaswa kufanya ni kuwasilisha taarifa husika katika ofisi za NHC na watarejeshewa fedha zao, huku waliojichukulia hizo fedha kutoka kwa wapangaji hao, watachukuliwa hatua za kisheria na watazirejesha hizo fedha ambazo sasa zitaingizwa serikalini.Pia ninawataka wapangaji wa NHC wote nchini, ambao wanaishi katika nyumba za shirika kinyume na utaratibu, wakiwamo wale waliopangishwa na madalali au waliopishwa na waliokuwa wakiishi katika nyumba hizo na kila mwisho wa mwezi, wanawapelekea kodi kutoa taarifa.Kuhusu watoto walioachiwa nyumba na wazazi waliofariki dunia, Lukuvi aliwataka kuwasilisha taarifa za mirathi katika ofisi za NHC ili wapatiwe mikataba mipya inayowatambua.Alisema,Wapo watu waliopanga kwenye nyumba hizo kwa miaka mingi na kwa sasa wameshatangulia mbele ya haki, lakini katika nyumba hizo wameendelea kuishi watoto wao, ninawashauri ili kuondoa usumbufu wakajieleze katika ofisi za NHC wakiwa na taarifa za mirathi, kuonesha ni nani anapaswa kuishi humo na mhusika atatambuliwa rasmi na kuendelea kuishi.Kuhusu uhakiki wa wapangaji, Lukuvi alibainisha kuwa kila mpangaji wa nyumba za NHC, anapaswa kuwa na Kitambulisho cha Taifa kinachomtambulisha kuwa ni Mtanzania wakati akihakikiwa na maofisa wa NHC.Alisema lengo ni kuwawezesha Watanzania wa kipato cha kawaida, kuendelea kuishi katika nyumba hizo, kwa kuwa wasiokuwa Watanzania wanaweza kupangishwa katika nyumba ambazo kodi yake ni tofauti kidogo .Alifafanua kwa kuwa zipo nyumba za kisasa. zilizojengwa maalumu kwa ajili ya kuuza na kuwapangisha wapangaji kwa gharama ya juu, basi hizo ndio ambazo raia wa kigeni wanapaswa kuishi.Akizungumzia miradi mikubwa iliyokuwa ikijengwa na NHC na sasa imesitishwa, Lukuvi alibainisha kuwa wizara yake imeamua kwa sasa kusitisha kwanza miradi mikubwa ya ujenzi, iliyokuwa haina tija ya haraka kwa Watanzania. Miongoni mwao ni nyumba zinazojengwa Kawe eneo lililokuwa mali ya Kiwanda cha Tanganyika Packers na nyumba za Mikocheni, Dar es Salaam.Aliongeza kuwa mradi wa nyumba za kuuza na kupangisha uliopo Morocco, Dar es Salaam, ndio unaoendelea kwa sasa, ambao utakuwa na nyumba za kuuza na kupangisha .Ukimalizika utaanza mradi wa Kawe na mingineyo kufuata. Alisema kuwa ili kuhakikisha kila Mtanzania anamiliki nyumba, NHC imeanzisha mpango wa kuwapangisha nyumba watu, ambao kodi wanayolipa baada ya muda, ndio inakuwa dhamana yake ya kumiliki nyumba husika.Alisema NHC inajenga nyumba zinazoendana na uhitaji wa soko la nyumba, tofauti na ilivyokuwa awali ambapo nyumba zilikuwa zinauzwa kwa bei ya juu na Watanzania wengi kushindwa kuzimiliki.Alisema katika kuhakikisha watanzania wananufaika na nyumba za NHC, shirika hilo limehamishia nguvu makao makuu ya nchi, Dodoma ambako inajenga nyumba nyingi zitakazouzwa kwa bei ya kawaida na nyingine kwa mfumo unaomwezesha mpangaji, kupanga na kisha kuimiliki nyumba. Waziri Lukuvi alisema kuwa tangu kuingia madarakani kwa Rais Dk John Magufuli, sekta ya ardhi na nyumba imepata mafanikio makubwa, hasa utatuzi wa kero za adhi.Alitoa mfano wa urasimishwaji wa vijiji zaidi ya 900, vilivyokuwa ndani ya hifadhi mbalimbali nchini. Pia alisema uwezo wa kiteknolojia, umeiwezesha wizara kutoa hati za viwanja kwa njia ya kieletroniki na pia umesaidia kuzuia matapeli kughushi hati za watu na hatimaye msongamano wa kesi za kudhulumiwa ardhi, umepungua kwa sasa.Alibainisha kuwa maendeleo hayo ya kiteknolojia, yameiwezesha wizara yake kukusanya kiasi kikubwa cha mapato kutokana na kodi kutoka Sh bilioni 35 hadi Sh bilioni 100 kwa mwaka.Aliongeza kuwa serikali kupitia wizara yake, imeanzisha kanzidata ya ramani za ardhi nchi nzima. Kwa sasa mipaka ya nchi nzima, imepimwa kuanzia ardhini hadi majini na taarifa zake zimehifadhiwa katika kanzidata hiyo.Lukuvi aliwataka waliovamia maeneo yaliyotengwa kwa ajili ya shughuli za viwanda, kuhama katika maeneo hayo mara moja. Alisema wasipohama, wizara yake itahakikisha kuwa wanalipa fidia ya kukaa katika adhi ya viwanda, kwa kulipishwa kodi ya miaka yote, waliyokuwa wakiishi katika maeneo hayo.  <topic>: KITAIFA 